Masuku wil hof toe; sy afdanking verwelkom | Maroela Media
Bandile Masuku (Foto: Bhekikhaya Mabaso/ANA)
Dr. Bandile Masuku, voormalige Gautengse LUR vir gesondheid, gaan die spesiale ondersoekeenheid (SOE) se verslag wat tot sy afdanking gelei het voor die hof daag.
"Die SOE-verslag maak verkeerde en nie-feitelike bevindings oor my rol as uitvoerende gesag. Dit is onduidelik of die verslag finaal is en daarom het ek aan die premier geskryf om aan hom te verduidelik dat ek my regte sal uitoefen om die bevindinge in 'n hof te hersien om dit ter syde te laat stel," het Masuku in 'n verklaring gesê nadat hy deur David Makhura, premier van Gauteng, van sy pligte onthef is.
Masuku hou ook vol dat hy glad nie oneerlik was of korrup opgetree het om homself, familie of vriende te laat baat by tenders vir die verskaffing van persoonlike beskermingstoerusting (PPE's) nie.
Masuku is ondersoek vir sy beweerde rol in die toekenning van 'n tender aan Royal Baca, 'n maatskappy wat behoort aan Thandisizwe Diko, die eggenoot van pres. Cyril Ramaphosa se woordvoerder, Khusela Diko.
Makhura het Vrydag aangekondig dat Masuku – op grond van die SOE se bevindings en aanbevelings – as LUR van sy amp onthef word. Die verslag het aanbeveel dat die premier administratiewe stappe teen die LUR doen.
Volgens Makhura het die SOE bevind dat Masuku versuim het om sy pligte ingevolge die Grondwet en die Wet op Openbare Finansiële Bestuur na te kom.
Masuku is egter van mening dat die SOE met die opstel van die verslag sy beëdigde verklaring oor die aangeleentheid sowel as inligting en dokumente wat sy kantoor verskaf het, geïgnoreer het.
David Makhura, Gautengse premier. (Foto: @GautengProvince/Twitter)
Opposisiepartye het Masuku se afdanking verwelkom. Jack Bloom, DA-woordvoerder oor gesondheid in Gauteng, het egter gesê Makhura het die weg gebaan om Masuku weer aan te stel indien die SOE se ondersoek bevind dat hy nie korrupsie gepleeg het nie.
"Ek is verbaas dat Makhura bereid is om Masuku se politieke mislukking oor die hoof te sien, aangesien die SOE bevestig het dat hy nie die massiewe korrupsie wat plaasgevind het, kon voorkom nie." Bloom meen Makhura moet die moontlikheid dat Masuku weer aangestel kan word, uitskakel en 'n nuwe LUR aanstel.
Die VF Plus het ook sy kommer uitgespreek oor Makhura se aankondiging dat die vakature nie gevul sal word totdat hy die finale verslag van die SOE ontvang het nie.
"Sou premier Makhura nie die vakature vul nie, kan dit die werksaamhede van die gesondheidsdepartement benadeel, veral met die huidige Covid-19-inperkingstydperk," het Amanda de Lange, VF Plus-LPW in Gauteng, gesê.